# Foodcoop BCN

Foodcoop BCN és un supermercat cooperatiu i participatiu de Barcelona que va obrir la persiana el 8 de febrer de 2022 (la gran inauguració es va fer el 12 de març del mateix any), gairebé quatre anys després que els seus socis cooperatius en comencessin l'organització i preparació. La idea va sorgir el 15 de març de 2018 quan, després de la projecció del documental de l'any 2016 Food Coop, es va fer pública una convocatòria per xarxes socials a la qual van respondre inicialment 250 persones, que es van reunir a les Cotxeres de Sants. El projecte va rebre un finançament inicial de dues subvencions de l'Ajuntament de Barcelona i de la Generalitat i al llarg de mesos va treballar a innoBadora (una incubadora d'empreses d'economia social i solidària de Barcelona Activa) per definir un pla de viabilitat que permetés a la cooperativa ser rendible a llarg termini. El projecte s'inspira en els supermercats cooperatius Park Slope Food Coop, de Nova York, i Bees Coop, de Brussel·les, i compta amb la participació de L’Economat Social de Sants i el Menjador Ca la Rosa de la Sagrera. El supermercat cooperatiu està obert només als membres de la mateixa cooperativa i als familiars amb qui conviuen i, per ser-ne soci, cal fer una aportació inicial de 90 euros. Per reduir costos, el personal que hi treballa són les mateixes persones consumidores, les quals han de dedicar tres hores a tasques bàsiques del supermercat cada mes.
El primer local, de 240 metres quadrats, situat en una antiga planxisteria del passatge d'Aragó, a la Nova Esquerra de l'Eixample, segueix una política de preus lineal i transparent, amb productes arribats de l'agroecologia, la ramaderia extensiva i la pesca sostenible, de proximitat i de temporada. S'assegura que els productors reben un preu just pels aliments i que hi ha unes condicions de treball digne darrere. A més, promou la compra a granel i els embolcalls reutilitzables. A causa de dificultats logístiques, ara per ara al supermercat no s'ofereix peix fresc, però sí que entra en el projecte la distribució d'aliments secs, verdura, carn fresca, productes d'higiene i neteja, fins a arribar a un miler de marques diferents.

## Referències

* ↑ Ortega, Maria «Barcelona estrena el seu primer supermercat cooperatiu». Diari Ara, 07-02-2022 [Consulta: 10 febrer 2022].
* ↑ Tortajada, Imma «Un supermercado para facilitar el consumo responsable». El Salto, 11-03-2019 [Consulta: 22 febrer 2022].
* ↑ Garriga Riu, Jordi «El supermercat del consumidor conscient». L'Econòmic, 10-02-2019 [Consulta: 22 febrer 2022].
* ↑ Fernández de Castro, Xavi «El primer supermercat cooperatiu de Barcelona veurà la llum el 2020». Tot Barcelona, 12-04-2019 [Consulta: 10 febrer 2022].
* ↑ Castillo Cerezuela, Queralt «El supermercat cooperatiu aterrarà a Barcelona». Público, 27-01-2019 [Consulta: 22 febrer 2022].
* ↑ Galve, Laura «Barcelona tindrà el seu primer supermercat col·laboratiu». Time Out Barcelona, 12-05-2021 [Consulta: 22 febrer 2022].
* ↑ «Barcelona i Manresa tindran els primers supermercats cooperatius de Catalunya gestionats pels mateixos clients». TOT Gràcia, 03-12-2019 [Consulta: 22 febrer 2022]. Arxivat 22 de febrer 2022 a Wayback Machine. «Còpia arxivada». Arxivat de l'original el 2022-02-22. [Consulta: 22 febrer 2022].
* ↑ Sapiña Manchado, Edgar «Obre el primer supermercat cooperatiu de Barcelona». Tot Barcelona, 08-02-2022 [Consulta: 9 febrer 2022].
* ↑ Alsina, Mercè «Foodcoop, el primer supermercat cooperatiu de Barcelona». betevé, 11-02-2022 [Consulta: 12 febrer 2022].
* ↑ Rocabert Maltas, Mar «Barcelona pone en marcha el primer super cooperativo». EL PAÍS, 09-02-2022 [Consulta: 9 febrer 2022].
* ↑ Ortega, Maria «Barcelona estrena el seu primer supermercat cooperatiu». Diari Ara, 07-02-2022 [Consulta: 9 febrer 2022].